## Rješenje Agencije za zaštitu tržišnog natjecanja, klasa: UP/I 430-01/2006-02/38, urbroj: 580-03-08-54-13 od 28. svibnja 2008

### NN 90/2008 (1.8.2008.), Rješenje Agencije za zaštitu tržišnog natjecanja, klasa: UP/I 430-01/2006-02/38, urbroj: 580-03-08-54-13 od 28. svibnja 2008

# AGENCIJA ZA ZAŠTITU TRŽIŠNOG NATJECANJA

2896
Agencija za zaštitu tržišnog natjecanja, na temelju članka 15. stavka 2. Zakona
o državnim potporama (»Narodne novine«, broj 140/05) u upravnom postupku nadzora
provedbe odobrene državne potpore sadržane u Mjerama za poticanje razvoja
poboljšanja stanja u tekstilnoj i kožarsko-obućarskoj industriji Hrvatske od
strane Ministarstva gospodarstva, rada i poduzetništva Republike Hrvatske, sa
sjedištem u Zagrebu, Ulica grada Vukovara 78, pokrenutom po službenoj dužnosti,
na temelju odluke Vijeća za zaštitu tržišnog natjecanja, sa 106. sjednice,
održane 28. svibnja 2008., donosi sljedeće

## RJEŠENJE

I. U upravnom postupku nadzora provedbe odobrene državne potpore utvrđuje se
da je nepravilno postupljeno prilikom provedbe odobrene državne potpore za
istraživanje i razvoj, zaštitu okoliša i usavršavanje, sadržane u Mjerama za
poticanje razvoja poboljšanja stanja u tekstilnoj i kožarsko-obućarskoj
industriji Hrvatske za 2005. i 2006.
II. Nepravilnosti utvrđene prilikom provedbe odobrene državne potpore sadržane u
Mjerama za poticanje razvoja poboljšanja stanja u tekstilnoj i
kožarsko-obućarskoj industriji Hrvatske odnose se na dodjelu državnih potpora
suprotno kriterijima sadržanim u Mjerama za poticanje razvoja poboljšanja stanja
u tekstilnoj i kožarsko-obućarskoj industriji Hrvatske, a prema broju zaposlenih
u proizvodnji, ukupnom prihodu od vlastite proizvodnje, punom izvozu te dodanoj
vrijednosti s pripadajućim intenzitetima, a ne isključivo na dodjelu državnih
potpora za istraživanje i razvoj, zaštitu okoliša i usavršavanje.
III. Određuje se Ministarstvu gospodarstva, rada i poduzetništva Republike
Hrvatske, kao davatelju državne potpore, rok od tri (3) mjeseca u kojem je
potrebno otkloniti nepravilnosti utvrđene u točkama I. i II. izreke ovog
rješenja, te da dokaz o otklanjanju utvrđenih nepravilnosti dostavi Agenciji za
zaštitu tržišnog natjecanja u roku od tri (3) mjeseca od dana dostave ovog
rješenja.
IV. Ovo rješenje bit će objavljeno u »Narodnim novinama«.
Obrazloženje
1. POKRETANJE POSTUPKA
Agencija za zaštitu tržišnog natjecanja (dalje: Agencija), na temelju odluke
Vijeća za zaštitu tržišnog natjecanja (dalje: Vijeće), sa 65. sjednice održane
13. srpnja 2006., pokrenula je po službenoj dužnosti, sukladno članku 15. stavku
1. Zakona o državnim potporama (»Narodne novine« broj 140/05; dalje: ZDP),
postupak nadzora provedbe odobrenih državnih potpora sadržanih u Mjerama za
poticanje razvoja i poboljšanja stanja u tekstilnoj i kožarsko-obućarskoj
industriji Hrvatske (dalje: Mjere), dodijeljenih od strane Ministarstva
gospodarstva, rada i poduzetništva Republike Hrvatske (dalje: Ministarstvo).
Na navedeni Prijedlog Mjera, Agencija je donijela mišljenje od 10. lipnja 2005.,
u kojem je, između ostalog, navedeno kako je isti sukladan odredbama Zakona o
državnim potporama (»Narodne novine« 47/03 i 60/04) ukoliko Ministarstvo
Prijedlog Mjera uskladi s državnim potporama za istraživanje i razvoj iz članka
6. stavka 1. točke c) i d) Uredbe o državnim potporama (»Narodne novine« 121/03;
dalje: Uredba), državnim potporama za zaštitu okoliša iz članka 11. stavka 1.
točka b) Uredbe, te državnim potporama za usavršavanje iz članka 35. stavka 2.
Uredbe, te ukoliko se Ministarstvo, prilikom dodjele subvencija, pridržava
prethodno navedenih pravila.
Slijedom navedenih uputa Agencije, Ministarstvo je 21. lipnja 2005. dostavilo
Prijedlog Mjera usklađen s Mišljenjem Agencije od 10. lipnja 2005. Navedeni
Prijedlog Mjera usvojen je od Vlade Republike Hrvatske na 87. sjednici, održanoj
23. lipnja 2005.
Međutim, u svrhu izrade Godišnjeg izvješća o državnim potporama za 2005.,
Agencija je zahtjevom od 13. ožujka 2006., klasa: 430-01/2005-02/23, urbroj:
580-03-06-20-08, zatražila dostavu podataka o državnim potporama koje je
Ministarstvo dodjeljivalo tijekom 2005., u sklopu kojeg je od Ministarstva –
Sektora za industriju i privatizaciju zatraženo i Izvješće o potporama
dodijeljenim temeljem navedenih Mjera. Navedeno Izvješće dostavljeno je Agenciji
putem elektroničke pošte 26. svibnja 2006.
Kako je iz dostavljenog Izvješća bilo razvidno da se Ministarstvo, prilikom
dodjele subvencije, nije pridržavalo uvjeta i kriterija utvrđenih Mjerama,
Agencija je, zahtjevom od 14. srpnja 2006., klasa: UP/I 430-01/2006-02/38,
urbroj: 580-03-06-54-01, od Ministarstva zatražila detaljno očitovanje o
provedbi Mjera, iz kojeg bi, između ostalog, bilo vidljivo na koji je način
Ministarstvo izračunalo visinu subvencije po svakom poduzetniku – korisniku
državne potpore, te kategorije državnih potpora po kojoj je dodjeljivana
subvencija.
Kako Agencija u zadanom roku nije zaprimila traženo očitovanje, Ministarstvu je
ponovno upućen zahtjev od 11. kolovoza 2006., klasa: UP/I 430-01/2006-02/38,
urbroj: 580-03-06-54-02. Međutim, niti nakon ponovljenog zahtjeva Agencije,
Ministarstvo nije dostavilo traženo.
Dana 30. kolovoza 2006., stručna služba Agencije je u sjedištu Ministarstva,
izvršila nadzor provedbe Mjera po službenoj dužnosti. Tom je prilikom Agencija
zaprimila javne natječaje za dodjelu navedenih sredstava iz 2005. i 2006., popis
korisnika subvencije u 2005. i način izračuna visine subvencije.
S obzirom na činjenicu da je u »Narodnim novinama« broj 71/06 od 28. lipnja
2006. objavljen javni natječaj za 2006., Agencija je podneskom od 26. rujna
2006., klasa: UP/I 430-01/2006-02/38, urbroj: 580-03-06-54-03, upozorila
Ministarstvo kako je, prilikom dodjele državne potpore za 2006., dužno
pridržavati se kriterija i mjerila utvrđenih Mjerama, te da je u suprotnom,
ukoliko ih Ministarstvo ocjeni potrebnim izmijeniti, dužno dostaviti Agenciji
izmjene na odobrenje, sukladno odluci Vijeća donesenoj na 67. sjednici, održanoj
7. rujna 2007.
Ministarstvo je na podnesak od 26. rujna 2006., odgovorilo Agenciji na način da
je 2. studenog 2006., dostavilo prijedlog izmjene mjerila i kriterija za 2006.,
zbog kojeg je Agencija otvorila novi upravni predmet. Kako Ministarstvo nije
odgovaralo na zahtjeve Agencije o dopuni dostavljenog zahtjeva, Agencija je
donijela zaključak o obustavi postupka iz članka 9. stavka 3. ZDP-a, zato što se
smatralo da je Ministarstvo odustalo od navedenog prijedloga izmjene Mjera, uz
pretpostavku da će Ministarstvo u 2006. dodjeljivati sredstva po odobrenim
Mjerama iz 2005.
Nadalje, vezano uz subvencije dodijeljene u 2005., Agencija je zahtjevom od 11.
siječnja 2007., klasa: UP/I 430-01/2006-02/38, urbroj: 580-03-07-54-05, s
obzirom na veliki broj poduzetnika – korisnika državne potpore u 2005.,
zatražila dostavu cjelokupne dokumentacije svakog poduzetnika koji je u 2005.
primio po ovoj osnovi više od 350.000,00 kuna. Osim navedenog, zatraženo je za
sve poduzetnike, bez obzira na iznos primljenih državnih potpora, podatke koji
se odnose na ukupni prihod i rashod, dobit/gubitak prije oporezivanja, kapital i
rezerve te prosječan broj zaposlenih svakog pojedinog poduzetnika.
Kako se Ministarstvo nije očitovalo na zahtjev Agencije od 11. siječnja 2007.,
Vijeće je na svojoj 81. sjednici održanoj 18. travnja 2007., odlučilo da se
Ministarstvu ponovno uputi zahtjev istog sadržaja.
Stoga je Ministarstvu ponovno upućen zahtjev od 4. svibnja 2007., klasa: UP/I
430-01/2006-02/38, urbroj: 580-03-07-54-06, u kojem je, uz ponovljen zahtjev od
11. siječnja 2007., Ministarstvo upozoreno kako će, u slučaju da se utvrdi da je
u 2005., Ministarstvo dodjeljivalo državne potpore ne pridržavajući se kriterija
i mjerila utvrđenih Mišljenjem Agencije od 10. lipnja 2005., Agencija donijeti
rješenje u kojem se određuje rok za otklanjanje utvrđenih nepravilnosti te u
krajnjem slučaju i rješenje kojim se davatelju ili korisniku državne potpore
nalaže povrat iznosa dodijeljene državne potpore u dijelu u kojem je utvrđena
nepravilnost, uvećan za iznos zakonskih kamata koje teku od dana koji je utvrđen
kao dan na koji je nepravilnost započela, sukladno članku 15. stavak 2. i 3.
ZDP-a.
S obzirom na to da se Ministarstvo ponovno nije očitovalo na zahtjev Agencije,
Ministarstvu je upućen zahtjev od 30. svibnja 2007., klasa: UP/I
430-01/2006-02/38, urbroj: 580-03-07-54-07, u kojem je predloženo održavanje
sastanka stručne službe Agencije s predstavnicima Ministarstva, a koji je održan
23. srpnja 2007. i na kojem su predstavnici stručne službe Agencije izvršili
uvid u natječajnu dokumentaciju.
Dana 25. srpnja 2007., Ministarstvo je dostavilo, u svrhu provedbe nadzora
provedbe odobrene državne potpore, potrebnu dokumentaciju za poduzetnike kojima
je u 2005. dodijeljeno više od 350.000,00 kuna, te za poduzetnike kojima je u
2006. dodijeljeno više od 750.000,00 kuna državne potpore.
U postupku provedbe nadzora odobrenih državnih potpora, utvrđeno je kako se
Ministarstvo prilikom dodjele subvencija poduzetnicima iz tekstilne industrije u
2005. i 2006., nije pridržavalo kriterija i mjerila za dodjelu državnih potpora
temeljem Mjera. Stoga je Vijeće na svojoj 92. sjednici, održanoj 31. listopada
2007., odlučilo da se obavijesti Ministarstvo o činjenicama koje je u postupku
utvrdila stručna služba. Ministarstvo je, također, upozoreno da se u 2007.
sredstva državne potpore mogu dodijeliti jedino po odobrenom programu – Mjerama,
te da, ukoliko je to potrebno, Agenciji predloži izmjene iste. U suprotnom,
Agencija će naložiti povrat potpora koje se dodjele suprotno Mjerama.
Slijedom odluke Vijeća, Agencija je u obavijesti od 20. studenog 2007., klasa:
UP/I 430-01/2006-02/38, urbroj: 580-03-07-59-10, Ministarstvu predložila načine
rješavanja spornih pitanja, te je od Ministarstva zatraženo očitovanje u roku od
15 dana od zaprimanja ove obavijesti.
S obzirom na to da Ministarstvo nije u određenom roku dalo očitovanje na
prijedlog Agencije, Agencija je uputila požurnicu Ministarstvu od 19. prosinca
2007., klasa: UP/I 430-01/2006-02/38, urbroj: 580-03-07-59-11, na koji se
Ministarstvo također nije očitovalo.
Konačno, Agencija je u sklopu obavijesti upućene Ministarstvu od 5. veljače
2008., zatražila dostavu očitovanja, uz upozorenje kako će, u suprotnom,
Agencija postupiti isključivo u okviru svoje nadležnosti određene odredbama
ZDP-a.
2. UTVRĐIVANJE ČINJENICA
Ministarstvo je za provedbu Mjera u 2005. raspisalo javni natječaj, objavljen u
»Narodnim novinama« broj 87/05 od 18. srpnja 2005., u kojem je, temeljem Mjera,
predviđena dodjela državne potpore za istraživanje i razvoj iz članka 6. stavka
1. točke c) i d) Uredbe, državne potpore za zaštitu okoliša iz članka 11. stavka
1. točka b) Uredbe, te državne potpore za usavršavanje iz članka 35. stavka 2.
Uredbe.
Ministarstvo se prilikom utvrđivanja pravila predviđenih u Mjerama pridržavalo
intenziteta i opravdanih troškova za svaku pojedinu kategoriju državnih potpora,
što dakle, nije u suprotnosti s Mišljenjem Agencije.
Međutim, uvidom u raspodjelu predviđenih sredstava vidljivo je kako se
Ministarstvo u daljnjoj razradi provedbe Mjera nije pridržavalo Mišljenja
Agencije od 10. lipnja 2005.
Iz priložene dokumentacije proizlazi da su se predmetne subvencije dodjeljivale
sukladno sljedećim kriterijima, kako je to prikazano u Tabeli 1.
Tabela 1. KRITERIJ DODJELE SREDSTAVA ZA 2005.
Redni broj Kriteriji Učešće u % Iznos u kn
1. BROJ ZAPOSLENIH
U PROIZVODNJI 10 2.000.000,00
2. UKUPAN PRIHOD OD
VLASTITE PROIZVODNJE 10 2.000.000,00
3. PUNI IZVOZ 20 4.000.000,00
4. DODANA VRIJEDNOST 20 4.000.000,00
5. ULAGANJA U RAZVOJ 40 8.000.000,00
a) Investicije i razvoj 20 4.000.000,00
b) Edukacija i usavršavanje radnika 5 1.000.000,00
c) Zaštita okoliša 5 1.000.000,00
d) Ostale investicije 10 2.000.000,00
6. UKUPNA DODIJELJENA
SREDSTVA 100 20.000.000,00

Izvor: dokumentacija Ministarstva gospodarstva, rada i poduzetništva
Obrada: Agencija za zaštitu tržišnog natjecanja
Prema prikazanom, Ministarstvo je subvencije dodjeljivalo prema broju zaposlenih
u proizvodnji, ukupnom prihodu od vlastite proizvodnje, punom (ostvarenom)
izvozu, ostvarenoj dodanoj vrijednosti, ulaganju u razvoj (u sklopu kojeg su se
dodjeljivale subvencije za investicije i razvoj, edukaciju i usavršavanje
radnika, zaštitu okoliša, te za ostale investicije) s pripadajućom strukturom
učešća dodijeljenih subvencija, kako je to vidljivo u Tabeli 1.
Prilikom dodjele sredstava, Ministarstvo se pridržavalo uvjeta dodjele državnih
potpora za istraživanje i razvoj, za zaštitu okoliša i za usavršavanje, uz
daleko manje intenzitete od onih propisanih Mjerama.
Iz zaprimljene dokumentacije također je vidljivo da je Ministarstvo dodjeljivalo
sredstva za različite investicije, prijavljene od strane poduzetnika,
realizirane u prethodnoj godini, ne poštujući opravdane troškove iz Mjera.
Međutim, veći dio dodijeljenih državnih potpora odnosi se na dodatne kategorije
koje nisu odobrene Mišljenjem Agencije od 10. lipnja 2005., temeljem čega je
Agencija i pokrenula postupak nadzora provedbe programa Mjera.
Takvom raspodjelom sredstava za 2005., 114 poduzetnika primilo je državnu
potporu u ukupnom iznosu od 20 milijuna kuna. Potpuni popis korisnika s iznosima
dodijeljenih državnih potpora naveden je u Tabeli 2., koja se nalazi u prilogu i
čini sastavni dio ovog rješenja.
Iz evidencije poduzetnika, dostavljene od strane Ministarstva nije bilo u
potpunosti razvidno o kojim se točno korisnicima državne potpore radi.
Ministarstvo je državnu potporu dodjeljivalo i poduzetnicima u teškoćama, pri
čemu nisu primjenjivana pravila za državne potpore za sanaciju i
restrukturiranje iz članka 16. do 20. Uredbe.
Naime, uvidom u popis korisnika predmetnih sredstava utvrđeno je kako su, između
ostalih, korisnici sredstava bili poduzetnici Varteks d.d. Varaždin (iznos od
4.791.560,63 kune) i Sloga IMK d.d. Požega (iznos od 312.565,74 kune), čiji su
se postupci restrukturiranja vodili u Agenciji s obzirom na činjenicu da se isti
smatraju poduzetnicima u teškoćama.
Među 114 poduzetnika – primatelja državne potpore, sredstva u iznosu od
28.637,69 kuna dodijeljena su čak i poduzetniku u likvidaciji pod nazivom Krzno
d.d. u likvidaciji, sa sjedištem u Zagrebu, Harambašićeva 57.
Nadalje, s obzirom na velik broj poduzetnika – korisnika ove državne potpore,
Agencija je odlučila provesti postupak nadzora, izabravši kao uzorak samo
poduzetnike koji su u 2005., temeljem Mjera, primili više od 350.000,00 kuna te
je za njih zatražena cjelokupna dokumentacija. Na temelju navedenog uzorka
Agencija je utvrdila nepravilnost provedbe cjelokupnih Mjera.
Riječ je o sljedećim poduzetnicima i iznosima: Amadeus M.A.J., d.o.o., Zagreb,
Kamenarka 4, (MBS: 080086277) kojem je dodijeljen iznos od 350.210,29 kn,
Boxmark leather d.o.o., 42202 Trnovec Bartolovečki, Gospodarska 12 (MBS:
070057157) s iznosom od 1.621.273,25 kuna, Bulgari filati d.o.o., Oroslavje,
Milana Prpića 114 (MBS: 070059074) s iznosom od 473.381,30 kuna, Čateks d.d.,
Čakovec, Ulica Zrinsko-frankopanska 25 (MBS: 070016015) s iznosom od 562.785,96
kuna, Heruc galeria d.o.o., Zagreb, Petračićeva 4 (MBS: 080534559) s iznosom od
379.394,83 kuna, Ivančica d.d., Ivanec, Petra Preradovića 12 (MBS: 070000141) s
iznosom od 444.884,32 kuna, Jadran d.d., Zagreb, Vinka Žganeca 2 (MBS:
080053583) s iznosom od 481.772,03 kuna, Kamensko d.d., Zagreb, Reljkovićeva 8
(MBS: 080104137) s iznosom od 422.185,62 kuna, MTČ Tvornica čarapa d.d.,
Čakovec, Neumannova 2 (MBS: 070000310) s iznosom od 683.785,88 kuna, Prevent
Zlatar d.o.o., Zlatar, Silvija Strahimira Kranjčevića b.b. (MBS: 080359935) s
iznosom od 723.478,68 kuna, Tubla d.o.o., Čakovec, Ulica Republike Italije 3
(MBS: 070058326) s iznosom od 793.219,64 kuna, te Varteks d. d., Varaždin,
Zagrebačka 94 (MBS: 070004039) s iznosom od 4.791.560,63 kuna.
Postupak nadzora proveden je, kako je to prethodno navedeno, na postupak dodjele
subvencije poduzetnicima u 2005. i 2006.
Ministarstvo je za 2006. godinu dostavilo Obrasce prijave za one poduzetnike
koji su u toj godini primili više od 750.000,00 kuna. Riječ je o sljedećim
poduzetnicima: Amadeus M.A.J. d.o.o., MTČ Tvornica čarapa d.d., Orljava d.o.o.,
Slavonija MK d.d.,Tvornica mreža i ambalaže d.o.o., te Varteks d.d. iz
Varaždina.
Međutim, Agenciji nisu dostavljene za 2006. tabele s razrađenim kriterijima i
iznosima dodjele državnih potpora kao za 2005., ali se na temelju neposrednog
uvida u dokumentaciju izvršenu od strane stručne službe Agencije 23. srpnja
2007. moglo utvrditi da je Ministarstvo u 2006. primjenjivalo iste kriterije
prilikom raspodjele sredstava kao i u 2005., a pri tome se posebno misli na
kriterije koji se odnose na broj zaposlenih u proizvodnji, prihod od prodaje
vlastite proizvodnje, ostvareni puni izvoz i ostvarenu dodanu vrijednost.
3. ODLUKA VIJEĆA ZA ZAŠTITU TRŽIŠNOG NATJECANJA
Vijeće za zaštitu tržišnog natjecanja (u daljnjem tekstu: Vijeće) razmatralo je
činjenice utvrđene u provedenom postupku nadzora dodijeljene državne potpore
temeljem Mjera za poticanje razvoja i poboljšanja stanja u tekstilnoj i
kožarsko-obućarskoj industriji Hrvatske na svojoj 106. sjednici, održanoj 28.
svibnja 2008.
Pri donošenju odluke, Vijeće je uzelo u obzir sve dostavljene isprave i podatke,
te rezultate provedenih pravnih i ekonomskih analiza.
Vijeće je prije svega utvrdilo kako je, vezano uz Prijedlog Mjera, Agencija
donijela Mišljenje klasa: 430-01/2005-02/13, urbroj: 580-03-05-17-04, od 10.
lipnja 2005., u kojem je, između ostalog, navedeno kako isti sadrži državne
potpore za istraživanje i razvoj iz članka 6. stavka 1. točke c) i d) Uredbe,
državne potpore za zaštitu okoliša iz članka 11. stavka 1. točka b) Uredbe, te
državne potpore za usavršavanje iz članka 35. stavka 2. Uredbe, te da je
sukladan odredbama članka 4. stavka 3. točke d) Zakona o državnim potporama
(»Narodne novine«, broj 47/03 i 60/04), ukoliko Ministarstvo u Prijedlog mjera
uvrsti kriterije za dodjelu navedenih državnih potpora, te ukoliko se, prilikom
dodjele subvencija, pridržava istih.
Vijeće je također utvrdilo kako je Ministarstvo postupilo po uputi Agencije te
da je 21. lipnja 2006. dostavilo potpuni i usklađeni Prijedlog Mjera.
Uvidom u dokumentaciju dostavljenu od strane Ministarstva, utvrđeno je kako je
Ministarstvo raspisalo javni natječaj za 2005., objavljen u »Narodnim novinama«
broj 87/05, od 18. srpnja 2005., u kojem je navedeno po kojim će se kriterijima
i mjerilima raspodijeliti sredstva za poticanje tekstilne i
kožarsko-prerađivačke industrije Hrvatske.
Prema tekstu javnog natječaja, Ministarstvo je predvidjelo dodjelu sredstva za
istraživanje i razvoj, i to za razvojna istraživanja u iznosu do 25 posto
opravdanih troškova za projekte za velike poduzetnike i do 45 posto opravdanih
troškova za male i srednje poduzetnike, te za studije o tehničkoj izvedivosti do
75 posto opravdanih troškova. Državna potpora za zaštitu okoliša bit će
dodijeljena za postizanje višeg stupnja zaštite okoliša, odnosno ulaganja u
zaštitu okoliša do 30 posto opravdanih troškova za velike i do 40 posto
opravdanih troškova za male i srednje poduzetnike. Planirane državne potpore za
usavršavanje dodjeljivat će se za usavršavanje namijenjeno obrazovanju u obliku
posebnog usavršavanja radnika u visini do 35 posto opravdanih troškova.
Spomenutim javnim natječajem za 2005., Ministarstvo se u potpunosti pridržavalo
uvjeta navedenih u Mišljenju Agencije od 10. lipnja 2005., te do ove faze
postupka dodjele sredstava, Agencija, u provedenom postupku nadzora provedbe
odobrene državne potpore, nije utvrdila nikakve nepravilnosti.
Naime, Uredbom je propisano kako su državne potpore za razvojna istraživanja,
sukladno članku 6. stavku 1. točki c) Uredbe, namijenjene prijenosu rezultata
industrijskih istraživanja u oblikovanje novih, izmijenjenih i poboljšanih
proizvoda, postupaka i usluga, bez obzira na to je li takvo oblikovanje
namijenjeno prodaji ili korištenju, uključivši izradu prototipova, koji nisu
komercijalno upotrebljivi. Za ovakva istraživanja moguće je dodijeliti državnu
potporu u visini do 25 posto opravdanih troškova.
S druge strane, državne potpore za studije o tehničkoj izvedivosti iz članka 6.
stavka 1. točka d) Uredbe uvjet su za provedbu primijenjenog i razvojnog
istraživanja. Za studije o tehničkoj izvedivosti može se dodijeliti državna
potpora u visini do 50 posto opravdanih troškova projekta ako je to uvjet za
provedbu razvojnog istraživanja.
Navedene intenzitete državne potpore moguće je povećati za 10 posto opravdanih
troškova projekta za male i srednje poduzetnike, za 10 posto opravdanih troškova
projekta ako se razvojni projekt provodi u Području A, odnosno za 5 posto
opravdanih troškova projekta u Području B.
Nadalje, državna potpora za zaštitu okoliša iz članka 11. stavka 1. točka b)
Uredbe može se dodijeliti za postizanje višeg stupnja zaštite okoliša nego što
to određuju obvezujući standardi odnosno ulaganja u zaštitu okoliša dok još
ovakvi standardi ne postoje i to u visini do 40 posto opravdanih troškova za
male i srednje, a 30 posto opravdanih troškova za velike poduzetnike.
Državna potpora za usavršavanje iz članka 35. stavka 2. Uredbe u obliku posebnog
usavršavanja namijenjena je stjecanju teoretskog i praktičnog znanja
upotrebljivog na sadašnjem odnosno budućem radnom mjestu kod poduzetnika koji je
korisnik državne potpore. U ovom slučaju državna potpora može se dodijeliti do
25 posto opravdanih troškova, uz mogućnost povećanja intenziteta za dodatnih 10
posto opravdanih troškova za male i srednje poduzetnike, te 10 posto opravdanih
troškova u Područjima A.
Dakle, Vijeće je u postupku utvrdilo kako se Ministarstvo, prilikom raspisivanja
javnog natječaja za 2005., u potpunosti pridržavalo, od strane Agencije,
odobrenih kriterija iz Mjera.
Međutim, iz dostavljene dokumentacije jasno proizlazi kako je Ministarstvo u
sljedećoj fazi, tj. u fazi dodjele novčanih sredstava odustalo od odobrenih
Mjera te je, uz odobrene kategorije državnih potpora, poduzetnicima u tekstilnoj
i kožarsko-obućarskoj industriji Hrvatske dodjeljivalo subvencije prema broju
zaposlenih u proizvodnji, ukupnom prihodu od vlastite proizvodnje, ostvarenom
punom izvozu, te ostvarenoj dodanoj vrijednosti.
Vijeće je iz navedenog utvrdilo kako se Ministarstvo pridržavalo intenziteta
državne potpore za istraživanje i razvoj, za zaštitu okoliša i za usavršavanje,
koji su daleko manji od dopuštenih za svaku pojedinu kategoriju, ali se veći dio
dodijeljenih državnih potpora odnosi na dodatne kriterije pri dodjeli sredstava
koje Agencija nije odobrila svojim Mišljenjem od 10. lipnja 2005., odnosno
dodatni kriteriji nisu u konačnici raspoređeni na pojedine kategorije državnih
potpora predviđenim Mjerama.
Kako Ministarstvo nije dostavilo tabelu s razrađenim kriterijima i iznosima
dodjele državne potpore za 2006., iz kojih bi bilo moguće utvrditi jesu li,
prilikom dodjeljivanja subvencija, poštivani opravdani troškovi i intenziteti za
odobrene kategorije državnih potpora utvrđeni u Mjerama, Vijeće je, temeljem
neposrednog uvida stručne službe u dio dokumentacije u sjedištu Ministarstva,
23. srpnja 2007., utvrdilo kako je najvjerojatnije da je Ministarstvo i u 2006.
godini primjenjivalo iste kriterije prilikom raspodjele sredstava, a pri tome se
posebno misli na kriterije koji se odnose na broj zaposlenih u proizvodnji,
prihod od prodaje vlastite proizvodnje, ostvareni puni izvoz i ostvarenu dodanu
vrijednost.
Vezano uz dodjelu državne potpore za 2006., Vijeće je utvrdilo kako Ministarstvo
već prilikom raspisivanja javnog natječaja, objavljenog u »Narodnim novinama«
broj 71/06, od 28. lipnja 2006., nije razrađivalo kriterije i mjerila za dodjelu
odobrenih kategorija državnih potpora, čime je već u ovoj fazi dodjele sredstava
utvrđena nepravilnost pri provedbi Mjera.
Takvim postupanjem Ministarstva nedvojbeno je utvrđeno da je Ministarstvo na
nezakonit način dodjeljivao državne potpore temeljem Mjera, te je Agencija
odlučila na temelju odluke Vijeća kao u točki I. i II. izreke ovog rješenja.
Vezano uz poduzetnike – korisnike državnih potpora, Vijeće je utvrdilo kako su
državnu potporu po ovoj osnovi primili i poduzetnici u teškoćama, odnosno u
likvidaciji, i to Varteks d.d. Varaždin i Sloga IMK d.d. Požega, te poduzetnik
Krzno d.d. u likvidaciji, sa sjedištem u Zagrebu, Harambašićeva 57, mada
temeljem Mjera nije dozvoljena dodjela državnih potpora poduzetnicima u
teškoćama.
Poduzetnikom u teškoćama smatra se onaj poduzetnik koji, sukladno članku 16.
stavak 2. Uredbe, nije sposoban vlastitim sredstvima ili sredstvima koja može
pribaviti od svojih vlasnika/dioničara ili vjerovnika spriječiti gubitke, a koji
bi, bez vanjske intervencije države, gotovo sigurno kratkoročno ili srednjoročno
ugrozili njegov opstanak, te koji državnu potporu može primiti samo u sklopu
Programa restrukturiranja.
Vijeće je stoga utvrdilo da se Ministarstvo, prilikom dodjele subvencija
poduzetnicima u tekstilnoj i kožarsko-obućarskoj industriji Hrvatske nije
pridržavalo odredbe iz točke 4. javnog natječaja u kojem je izričito navedeno
kako se na natječaj ne mogu prijaviti društva koja su u teškoćama, stečaju,
postupku likvidacije i koji imaju nepodmirene obveze prema državi i
zaposlenicima. Tim više što su se u vrijeme dodjele novčanih sredstava
poduzetnicima Varteks d.d. Varaždin i Sloga IMK d.d. Požega, u Agenciji vodili
postupci restrukturiranja ova dva poduzetnika za koje je Agencija utvrdila da su
poduzetnici u teškoćama.
Međutim, vezano uz slučaj dodjele državne potpore poduzetniku Varteks d.d., u
rješenju Agencije, klasa: UP/I 430-01/2004-01/42, urbroj: 580-03-07-17-24 od 4.
travnja 2007., Vijeće je, u ukupne troškove restrukturiranja, uključilo i iznos
subvencije od 4.791.560,63 kuna koje je poduzetnik primio od Ministarstva
temeljem Mjera te iz tog razloga navedeni iznos Agencija više neće razmatrati.
Iz istog razloga Agencija neće razmatrati niti iznos državne potpore od
131.755,69 kuna dodijeljen poduzetniku Sloga IMK d.d., koji je također uključen
u ukupne troškove restrukturiranja poduzetnika kako je to navedeno rješenjem
Agencije, klasa: UP/I 430-01/2004-04/06, urbroj: 580-03-07-43-20, od 12. srpnja
2007.
Vijeće je nadalje utvrdilo kako je potpora za investicije dodijeljena za već
izvršene, a ne, kako bi to bilo ispravno, za buduće investicije. Nadalje, vezano
uz opravdane troškove za dodjelu državne potpore za istraživanje i razvoj,
Ministarstvo nije ulazilo u vjerodostojnost dostavljene dokumentacije
ocjenjujući stvarne dokaze kao što su ugovori ili računi, već je smatralo
istinitim svaki iznos potpisan i ovjeren od ovlaštene osobe pojedinog
poduzetnika. S obzirom na teško stanje u tekstilnoj i kožarsko-obućarskoj
industriji Hrvatske, teško je za pretpostaviti da su svi ovi poduzetnici, bez
obzira radi li se o malim, srednjim ili velikim poduzetnicima, sredstva ulagali
samo za pokriće troškova rada samo onih zaposlenika koji se isključivo bave
istraživačkim aktivnostima, pokriće troškova za instrumente, opremu i nekretnine
koji se stalno i isključivo koriste za istraživačke aktivnosti, pokriće troškova
za savjetodavne i slične usluge namijenjene isključivo u ovu svrhu, a što se
prema članku 7. Uredbe smatraju opravdanim troškovima za koje se može dodijeliti
državna potpora za istraživanje i razvoj.
S obzirom na utvrđene nepravilnosti, Agencija je na temelju odluke Vijeća,
sukladno članku 15. stavku 2. ZDP-a, naložila Ministarstvu gospodarstva, rada i
poduzetništva da otkloni nepravilnosti utvrđene prilikom dodjele državnih
potpora utvrđene u točki 2. obrazloženja ovog rješenja te da dokaz o otklanjanju
utvrđenih nepravilnosti dostavi Agenciji u roku od tri mjeseca od dana dostave
ovog rješenja, kako je to odlučeno u točki III. izreke ovog rješenja.
Kako je u postupku utvrđeno da se Ministarstvo prilikom dodjele državnih potpora
nije u potpunosti pridržavalo kriterija i mjerila utvrđenih u Mjerama, utvrđena
nepravilnost trebala bi biti ispravljena na način da se postupak dodjele državne
potpore u konkretnom slučaju u potpunosti uskladi s odobrenim Mjerama.
U suprotnom, Agencija će protekom roka od tri mjeseca od dana dostave ovog
rješenja, kako je to navedeno u točki III. izreke rješenja, u slučaju da
Ministarstvo ne otkloni utvrđene nepravilnosti nastale prilikom dodjele državnih
potpora za 2005. i 2006., naložiti povrat iznosa dodijeljene državne potpore u
dijelu u kojem je utvrđena nepravilnost, uvećan za iznos zakonskih zateznih
kamata koje teku od dana koji je utvrđen kao dan na koji je nepravilnost
započela, sukladno članku 15. stavku 3. ZDP-a.
Temeljem članka 18. ZDP-a, a u svezi s člankom 15. stavkom 2. ZDP-a, ovo
rješenje Agencije objavljuje se u »Narodnim novinama«. Stoga je odlučeno kao u
točki IV. izreke ovog rješenja.
UPUTA O PRAVNOM LIJEKU
Ovo rješenje je konačno u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.
Klasa: UP/I 430-01/2006-02/38
Urbroj: 580-03-08-54-13
Zagreb, 28. svibnja 2008.

Predsjednica Vijeća
za zaštitu tržišnog natjecanja
**Olgica Spevec, v. r.**

Rješenje, NN 90/2008-2896
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)